钦定古今图书集成/方舆汇编/职方典/第1514卷 > 镇沅府土司考 通志
## 钦定古今图书集成/方舆汇编/职方典/第1514卷 > 镇沅府土司考 通志

土知府

元末刁中旺为元江路总管，生刁直、刁平，明洪武十五年同诣省归顺，令于元江练兵。中旺出民兵四千，以侄子荣办府事，而令刁平率兵听调。西平侯请授千夫长，领兵招谕六谷三十二寨，谕其火头沙羡等出任差发，因令钤束后剿刁猛溷及猛㜑遗定案板等寨，设镇沅州，以平典州事。永乐中，从征八百，又从内官都术杨安、赵忠等攻石岩者达寨。外彝整线来降，贡方物。诏陞镇沅为府，以平领之。其后子孙多以冠带署事。嘉靖中，传至刁宁息，奉调征安铨，其子刁仁奏勘准袭。复征那鉴，克鱼腹寨，据之。初，镇沅印为那氏所夺，于是获献。藩司乃令经历刘廷秀给刁仁沿。至刁明泰死，刁允中袭。

皇清平滇，允中投诚；授世职。子刁长庚承袭。

孟定府《建置沿革考　　　　　　》：“《通志》：旧名景麻，历代无考。元立孟定路军民府。明改孟定府，领安抚司一。”

皇清因之。